CELEX: 32011H1025(01)
Language: el
Date: 2011-10-21 00:00:00
Title: Σύσταση της Επιτροπής, της 21ης Οκτωβρίου 2011 , σχετικά με την ερευνητική πρωτοβουλία κοινού προγραμματισμού Η Ευρώπη των πόλεων — Παγκόσμιες προκλήσεις για τις πόλεις, ευρωπαϊκές λύσεις από κοινού

25.10.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 312/1
            
         ΣΫΣΤΑΣΗ ΤΗΣ ΕΠΙΤΡΟΠΉΣ
   της 21ης Οκτωβρίου 2011
   σχετικά με την ερευνητική πρωτοβουλία κοινού προγραμματισμού «Η Ευρώπη των πόλεων — Παγκόσμιες προκλήσεις για τις πόλεις, ευρωπαϊκές λύσεις από κοινού»
   2011/C 312/01
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 181,
   Εκτιμώντας τα ακόλουθα:
   
               (1)
            
            
               Η αειφόρος ανάπτυξη των ευρωπαϊκών αστικών περιοχών αποτελεί σημαντικό κοινωνικό ζήτημα, καθώς υπόκεινται σε εντεινόμενες παγκόσμιες τάσεις όπως ο εξαστισμός. Σύμφωνα με τις προβλέψεις, μέχρι το 2050, σχεδόν το 70 % του παγκόσμιου πληθυσμού θα ζει στις πόλεις, από περίπου 50 % σήμερα (1). Τα αριθμητικά στοιχεία για την Ευρώπη είναι υψηλότερα: έως το 2050, αναμένεται να ζει στις πόλεις περίπου το 83 % του πληθυσμού (σχεδόν 557 εκατ.).
            
         
               (2)
            
            
               Ο εξαστισμός συνεπάγεται ένα ευρύ φάσμα αλληλοσυνδεόμενων προκλήσεων, μεταξύ των οποίων συγκαταλέγονται η αποδυνάμωση του κοινωνικού ιστού και ο κοινωνικός διαχωρισμός, η άναρχη αστική εξάπλωση και η κυκλοφοριακή συμφόρηση, τα ζητήματα κάθε είδους ασφάλειας, η υποβάθμιση του περιβάλλοντος, η ρύπανση και οι επιπτώσεις της κλιματικής αλλαγής. Οι εξελίξεις αυτές ασκούν πιέσεις στην κοινωνία και θέτουν μια άνευ προηγουμένου πρόκληση όσον αφορά την ανθεκτικότητα, τη διαχείριση και τη διακυβέρνηση των αστικών συστημάτων στην Ευρώπη και παγκοσμίως.
            
         
               (3)
            
            
               Ταυτοχρόνως, η Ευρώπη θα πρέπει να αξιοποιήσει τα πλεονεκτήματα του εξαστισμένου χώρου. Οι αστικές περιοχές είναι οι κινητήριες δυνάμεις της ανάπτυξης στην ευρωπαϊκή οικονομία. Οι αστικοί οικισμοί και τα δίκτυα πόλεων έχουν εξελιχθεί σε «αιχμές δόρατος» της ανάπτυξης, όχι μόνον από κοινωνικοοικονομική άποψη αλλά και από τεχνολογική και γεωπολιτική. Οι πόλεις είναι από μόνες τους «κόμβοι καινοτομίας», όπου οι γνώσεις, η χάραξη πολιτικής και η πράξη συνενώνονται για να δημιουργηθούν καινοτόμες ιδέες, να χρησιμοποιηθεί νέα τεχνολογία και να εξεταστούν υπό νέο πρίσμα οι προκλήσεις και οι κινητήριες δυνάμεις, όπως και οι λύσεις στα ζητήματα αστικής ανάπτυξης. Υπάρχουν επίσης όλο και περισσότερα στοιχεία που δείχνουν ότι τα δίκτυα σημαντικών αστικών κέντρων, που συχνά αναφέρονται ως «παγκόσμιες πόλεις», ασκούν αυξανόμενη επιρροή σε διεθνή κλίμακα, ενώ ταυτοχρόνως θα πρέπει να αναγνωριστεί η σημασία της συμβολής των πόλεων μικρού και μεσαίου μεγέθους, κυρίως στην περιφερειακή ανάπτυξη. Η Ευρώπη χαρακτηρίζεται από υψηλή αστική πυκνότητα και από μεγάλο αριθμό πόλεων μικρού και μεσαίου μεγέθους, των οποίων τα πλεονεκτήματα πρέπει να λαμβάνονται υπόψη από οικονομική, κοινωνική και πολιτισμική άποψη.
            
         
               (4)
            
            
               Στη στρατηγική «Ευρώπη 2020» εξαγγέλλονται τρεις αλληλοενισχυόμενες προτεραιότητες — έξυπνη, διατηρήσιμη και χωρίς αποκλεισμούς ανάπτυξη (2). Η αειφόρος αστική ανάπτυξη θα μπορούσε να συμβάλει σε αξιοσημείωτο βαθμό στην επίτευξη αυτών των στόχων. Στην εμβληματική πρωτοβουλία «Ένωση καινοτομίας», που παρουσιάζεται στην ανακοίνωση της Επιτροπής της 6ης Οκτωβρίου 2010«Εμβληματική πρωτοβουλία στο πλαίσιο της στρατηγικής Ευρώπη 2020 — Ένωση καινοτομίας» (3), μία από τις πιθανές συμπράξεις καινοτομίας είναι οι «έξυπνες και βιώσιμες πόλεις που συνδυάζουν την αποδοτική χρήση της ενέργειας, τις καθαρές μεταφορές και το διαδίκτυο υψηλών ταχυτήτων». Οι πόλεις μπορούν να συμβάλουν στην ανάπτυξη χωρίς αποκλεισμούς, κυρίως με την καταπολέμηση της κοινωνικής πόλωσης και της φτώχειας, με την αποφυγή του κοινωνικού διαχωρισμού και με την αντιμετώπιση των ζητημάτων της γήρανσης. Με την Ευρωπαϊκή πλατφόρμα για την καταπολέμηση της φτώχειας και του κοινωνικού αποκλεισμού (4) επιδιώκεται να επιτευχθεί ο στόχος της ΕΕ για μείωση της φτώχειας και του κοινωνικού αποκλεισμού κατά τουλάχιστον 20 εκατ. μέχρι το 2020. Η εν λόγω πλατφόρμα θα βοηθήσει να εντοπιστούν οι βέλτιστες πρακτικές και να δοθεί ώθηση στην αμοιβαία μάθηση μεταξύ των δημοτικών αρχών.
            
         
               (5)
            
            
               Υπάρχει επείγουσα ανάγκη ενίσχυσης της γνωστικής βάσης που αφορά την ολοκληρωμένη αστική ανάπτυξη, σε όλες τις ερευνητικές συνιστώσες της που άπτονται της οικονομίας, της κοινωνίας, της κινητικότητας και της οικολογίας, προκειμένου να στηριχθεί η χάραξη πολιτικής σε συγκεκριμένα στοιχεία.
            
         
               (6)
            
            
               Χρειάζεται συντονισμός για να αντιμετωπιστούν οι προαναφερόμενες προκλήσεις, να αξιοποιηθούν οι ευκαιρίες και να διευκολυνθεί η ερευνητική συνεργασία υψηλής ποιότητας, με σκοπό τη συγκέντρωση απτών ερευνητικών δεδομένων που θα στηρίξουν τη θεώρηση των αστικών περιοχών ως πολυσύνθετων δικτυακών συστημάτων με υψηλή αλληλεξάρτηση μεταξύ των συναφών υποσυστημάτων — οικονομικού, τεχνολογικού, κοινωνικού και οικολογικού — και με μακροπρόθεσμη και μακρόπνοη προοπτική.
            
         
               (7)
            
            
               Στη συνεδρίασή του της 26ης Μαΐου 2010 (5), το Συμβούλιο Ανταγωνιστικότητας επεσήμανε και αιτιολόγησε μια σειρά δυνητικών πρωτοβουλιών κοινού προγραμματισμού (joint programming initiatives — JPI), μεταξύ των οποίων περιλαμβανόταν η πρωτοβουλία «Η Ευρώπη των πόλεων — Παγκόσμιες προκλήσεις για τις πόλεις, ευρωπαϊκές λύσεις από κοινού», ως τομείς όπου ο κοινός ερευνητικός προγραμματισμός αναμένεται να προσδώσει σημαντική προστιθέμενη αξία στις σημερινές, αποσπασματικές προσπάθειες των κρατών μελών και στις τρέχουσες πρωτοβουλίες της Ένωσης. Ως εκ τούτου, υιοθέτησε συμπεράσματα στα οποία αναγνωρίζει την ανάγκη δρομολόγησης μιας πρωτοβουλίας κοινού προγραμματισμού για το θέμα αυτό και κάλεσε την Επιτροπή να συμβάλει στην προετοιμασία της.
            
         
               (8)
            
            
               Τα κράτη μέλη επιβεβαίωσαν τη συμμετοχή τους στην πρωτοβουλία αυτή, αποστέλλοντας επίσημες επιστολές δέσμευσης.
            
         
               (9)
            
            
               Ο κοινός προγραμματισμός της έρευνας όσον αφορά την αειφόρο αστική ανάπτυξη αναμένεται να εξασφαλίσει τον συντονισμό της έρευνας και της καινοτομίας στον συγκεκριμένο τομέα, συμβάλλοντας σημαντικά στη δημιουργία ενός πλήρως επιχειρησιακού Ευρωπαϊκού Χώρου Έρευνας (ΕΧΕ/ERA) για την έρευνα και την καινοτομία όσον αφορά την αστική ανάπτυξη και ενισχύοντας τον ηγετικό ρόλο της Ευρώπης και την ανταγωνιστικότητα της έρευνας στο εν λόγω πεδίο.
            
         
               (10)
            
            
               Η αστική ανάπτυξη είναι σημαντικός διαθεματικός τομέας στο πλαίσιο των ενωσιακών χρηματοδοτικών προγραμμάτων για έρευνα και καινοτομία. Χρειάζεται στενός συντονισμός μεταξύ των δραστηριοτήτων στο πλαίσιο της παρούσας πρωτοβουλίας κοινού προγραμματισμού και των άλλων συναφών δραστηριοτήτων στο πλαίσιο των υφιστάμενων και των μελλοντικών χρηματοδοτικών προγραμμάτων και πρωτοβουλιών για έρευνα και καινοτομία.
            
         
               (11)
            
            
               Ως εκ τούτου, και προκειμένου να επιτευχθούν οι στόχοι που καθορίζονται στην παρούσα σύσταση, τα κράτη μέλη θα πρέπει να συνεργάζονται με την Επιτροπή προκειμένου να διασφαλίσουν τον συντονισμό και την ανάπτυξη συνεργειών με τα υφιστάμενα καθεστώτα έρευνας και καινοτομίας, διερευνώντας συναφείς πρωτοβουλίες της Επιτροπής, όπως είναι η πρωτοβουλία «Ευφυείς πόλεις και κοινότητες», καθώς και άλλες σχετικές πρωτοβουλίες, ώστε να αποφευχθεί η επανάληψη και η αλληλεπικάλυψη.
            
         
               (12)
            
            
               Προκειμένου να είναι σε θέση η Επιτροπή να υποβάλει έκθεση στο Ευρωπαϊκό Κοινοβούλιο και στο Συμβούλιο, τα κράτη μέλη θα πρέπει να υποβάλλουν τακτικά στην Επιτροπή εκθέσεις σχετικά με την πρόοδο της εν λόγω πρωτοβουλίας κοινού προγραμματισμού,
            
         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   
               1.
            
            
               Τα κράτη μέλη ενθαρρύνονται να αναπτύξουν και να διατηρήσουν κοινή θεώρηση του τρόπου με τον οποίο η συνεργασία και ο συντονισμός στον τομέα της έρευνας στο επίπεδο της Ένωσης μπορούν να συντελέσουν στην επίτευξη αειφόρου αστικής ανάπτυξης σε όλες τις μορφές της (6).
            
         
               2.
            
            
               Τα κράτη μέλη ενθαρρύνονται να αναπτύξουν ένα κοινό στρατηγικό ερευνητικό θεματολόγιο, όπου θα καθορίζονται οι ερευνητικές ανάγκες και οι ερευνητικοί στόχοι σε μεσοπρόθεσμη και μακροπρόθεσμη βάση στον τομέα της αστικής ανάπτυξης υπό το πρίσμα της αυξανόμενης παγκοσμιοποίησης. Το στρατηγικό ερευνητικό θεματολόγιο θα πρέπει να περιέχει σχέδιο υλοποίησης, στο οποίο θα καθορίζονται προτεραιότητες και χρονοδιαγράμματα και θα εξειδικεύονται οι δράσεις, τα μέσα και οι πόροι που απαιτούνται για την υλοποίησή του.
            
         
               3.
            
            
               Τα κράτη μέλη ενθαρρύνονται να συμπεριλάβουν τις ακόλουθες δράσεις στο στρατηγικό ερευνητικό θεματολόγιο και στο σχέδιο υλοποίησης:
               
                           α)
                        
                        
                           εντοπισμός και ανταλλαγή πληροφοριών σχετικά με τα συναφή εθνικά προγράμματα και τις συναφείς ερευνητικές δραστηριότητες·
                        
                     
                           β)
                        
                        
                           ενίσχυση των ικανοτήτων κοινών αναλύσεων προοπτικής, καθώς και αξιολόγησης τεχνολογίας·
                        
                     
                           γ)
                        
                        
                           ανταλλαγή πληροφοριών, πόρων, βέλτιστων πρακτικών, μεθοδολογιών και κατευθυντήριων γραμμών·
                        
                     
                           δ)
                        
                        
                           εντοπισμός των τομέων ή ερευνητικών δραστηριοτήτων που θα ωφεληθούν από τον συντονισμό, και προώθηση του συντονισμού αυτού·
                        
                     
                           ε)
                        
                        
                           εντοπισμός των τομέων ή ερευνητικών δραστηριοτήτων που θα ωφεληθούν από τις κοινές προσκλήσεις υποβολής προτάσεων ή την από κοινού αξιοποίηση των πόρων·
                        
                     
                           στ)
                        
                        
                           καθορισμός των λεπτομερειών της έρευνας που πρόκειται να πραγματοποιηθεί από κοινού στους τομείς που αναφέρονται στο στοιχείο ε)·
                        
                     
                           ζ)
                        
                        
                           διασφάλιση συντονισμού, ανάπτυξη συνεργειών με τα υφιστάμενα και τα μελλοντικά χρηματοδοτικά προγράμματα και πρωτοβουλίες για την έρευνα και την καινοτομία στην Ένωση, και αποφυγή επικαλύψεων με υφιστάμενες και μελλοντικές πρωτοβουλίες στον εν λόγω τομέα·
                        
                     
                           η)
                        
                        
                           συνεκτίμηση των μεταβαλλόμενων αναγκών των πόλεων και του αστικού πληθυσμού, κατά τον καθορισμό των στόχων των ερευνητικών προγραμμάτων σχετικά με την αστική ανάπτυξη·
                        
                     
                           θ)
                        
                        
                           κατά περίπτωση, από κοινού χρήση των υφιστάμενων ερευνητικών υποδομών ή ανάπτυξη νέων τεχνικών μέσων, όπως είναι οι συντονισμένες βάσεις δεδομένων ή η καταγραφή και ανάπτυξη μοντέλων για τη μελέτη των αστικών διεργασιών·
                        
                     
                           ι)
                        
                        
                           ενθάρρυνση της βελτιωμένης συνεργασίας στο εσωτερικό του δημόσιου τομέα και μεταξύ του δημόσιου και του ιδιωτικού τομέα, καθώς και της ανοικτής καινοτομίας μεταξύ των διαφόρων ερευνητικών δραστηριοτήτων, των εκπαιδευτικών και των επιχειρηματικών κλάδων που σχετίζονται με την αστική ανάπτυξη, διασφαλίζοντας παράλληλα ευρεία συμμετοχή των ενδιαφερομένων, όπως είναι οι τοπικές αρχές και η κοινωνία των πολιτών·
                        
                     
                           ια)
                        
                        
                           εξαγωγή και διάδοση της γνώσης, της καινοτομίας και των διεπιστημονικών μεθοδολογικών προσεγγίσεων, καθώς και εντοπισμός και αντιμετώπιση των εμποδίων στο σύστημα έρευνας και καινοτομίας, τα οποία παρεμποδίζουν τις καινοτόμες λύσεις που προσφέρουν κοινωνικά οφέλη να διεισδύσουν ταχύτερα στην αγορά·
                        
                     
                           ιβ)
                        
                        
                           τροφοδότηση των ιθυνόντων σε τοπικό, περιφερειακό, εθνικό και ενωσιακό επίπεδο με κατάλληλες επιστημονικές πληροφορίες·
                        
                     
                           ιγ)
                        
                        
                           δημιουργία δικτύων μεταξύ κέντρων εξειδικευμένων στην έρευνα του αστικού φαινομένου, συμπεριλαμβανομένων των κέντρων που βρίσκονται εκτός του ΕΧΕ.
                        
                     
         
               4.
            
            
               Τα κράτη μέλη ενθαρρύνονται να διατηρήσουν και να αναπτύξουν περαιτέρω αποτελεσματική κοινή διαχειριστική δομή στον τομέα της έρευνας που αφορά την πρόκληση της αστικής ανάπτυξης, με την εντολή να καθορίσει κοινούς όρους, κανόνες και διαδικασίες συνεργασίας και συντονισμού και να παρακολουθεί την υλοποίηση του στρατηγικού ερευνητικού θεματολογίου.
            
         
               5.
            
            
               Τα κράτη μέλη ενθαρρύνονται στην από κοινού εφαρμογή του στρατηγικού ερευνητικού θεματολογίου μέσω των οικείων εθνικών ερευνητικών προγραμμάτων, σύμφωνα με τις κατευθυντήριες γραμμές σχετικά με τους όρους-πλαίσιο κοινού προγραμματισμού, τους οποίους διαμόρφωσε η ομάδα υψηλού επιπέδου του Συμβουλίου για τον κοινό προγραμματισμό (7).
            
         
               6.
            
            
               Τα κράτη μέλη ενθαρρύνονται να συνεργαστούν με την Επιτροπή προκειμένου να διερευνήσουν τις σχετικές πρωτοβουλίες της Επιτροπής με στόχο να συνδράμει τα κράτη μέλη στη διαμόρφωση και την υλοποίηση του στρατηγικού ερευνητικού θεματολογίου και να συντονίσει την πρωτοβουλία κοινού προγραμματισμού με άλλες πρωτοβουλίες της Ένωσης στον τομέα αυτόν, όπως είναι η Ε & Α που στηρίζεται από τα χρηματοδοτικά προγράμματα έρευνας και καινοτομίας, ιδίως στα πεδία των κοινωνικοοικονομικών και ανθρωπιστικών επιστημών, των μεταφορών, της ενέργειας, του περιβάλλοντος, των ΤΠΕ, της ασφάλειας, της υγείας, καθώς και άλλες πρωτοβουλίες έρευνας και καινοτομίας, όπως άλλες συναφείς πρωτοβουλίες κοινού προγραμματισμού, οι Κοινότητες Γνώσης και Καινοτομίας του ΕΙΤ και οι Ευρωπαϊκές Τεχνολογικές Πλατφόρμες.
            
         
               7.
            
            
               Τα κράτη μέλη ενθαρρύνονται να συνδεθούν στενά με το Στρατηγικό φόρουμ για Διεθνή Επιστημονική και Τεχνολογική Συνεργασία (SFIC) (8), για την ανάπτυξη και την υλοποίηση πιθανής διεθνούς διάστασης στο στρατηγικό ερευνητικό θεματολόγιο και για τη διασφάλιση συνοχής με τις πρωτοβουλίες του SFIC με τρίτες χώρες και απευθυνόμενες σε αυτές.
            
         
               8.
            
            
               Τα κράτη μέλη ενθαρρύνονται να ενημερώνουν τακτικά την Επιτροπή σχετικά με την πρόοδο στο πλαίσιο της εν λόγω πρωτοβουλίας κοινού προγραμματισμού, μέσω ετησίων εκθέσεων προόδου.
            
         
      Βρυξέλλες, 21 Οκτωβρίου 2011.
      
         
            Για την Επιτροπή
         
         Máire GEOGHEGAN-QUINN
         
            Μέλος της Επιτροπής
         
      
   
   
      (1)  http://www.un.org/esa/population/unpop.htm
   
      (2)  Ανακοίνωση της Επιτροπής «Ευρώπη 2020 — Στρατηγική για έξυπνη, διατηρήσιμη και χωρίς αποκλεισμούς ανάπτυξη», Βρυξέλλες, COM(2010) 2020.
   
      (3)  COM(2010) 546.
   
      (4)  Ανακοίνωση της Επιτροπής, «Ευρωπαϊκή πλατφόρμα για την καταπολέμηση της φτώχειας και του κοινωνικού αποκλεισμού: ένα ευρωπαϊκό πλαίσιο για κοινωνική και εδαφική συνοχή», Βρυξέλλες, COM(2010) 758 τελικό.
   
      (5)  10246/10.
   
      (6)  http://www.jpi-urbaneurope.eu
   
      (7)  ERC-GPC 1311/10. Κοινός προγραμματισμός της έρευνας για το 2008-2010 και μετά — Έκθεση της ομάδας υψηλού επιπέδου κοινού προγραμματισμού προς το Συμβούλιο της 12ης Νοεμβρίου 2010 — Παράρτημα II.
   
      (8)  Το SFIC προέρχεται από τα συμπεράσματα του Συμβουλίου του Δεκεμβρίου 2008, όταν το Συμβούλιο κάλεσε τα κράτη μέλη και την Επιτροπή να διαμορφώσουν μια νέα εταιρική σχέση για διεθνή επιστημονική και τεχνολογική συνεργασία. Έχει συσταθεί από το Συμβούλιο ως ειδική σύνθεση της ERAC.